Sántha Péterné, a Fidesz jelöltje nyerte a józsefvárosi időközi önkormányzati képviselő-választást: ő 424 voksot szerzet, míg a különböző baloldali pártok által támogatott, de függetlenként induló Dopeman, illetve Románné Bolba Márta evangélikus lelkész 256, illetve 183 szavazatot ért el.

Nagy fölénnyel nyert a józsefvárosi időközi önkormányzati képviselő-választást a Fidesz jelöltje, Sántha Péterné. Az Index információ szerint a kormánypárti jelölt 424 szavazattal győzött. Második helyen az MSZP által támogatott, de amúgy függetlenként induló Pityinger László (Dopeman) végzett 256 vokssal, míg a harmadik a szintén függetlenként induló, de a Párbeszéd, az LMP, az Együtt és a Liberálisok által is támogatott Románné Bolba Márta evangélikus lelkész lett, ő 183 szavazatot kapott. A jobbikos jelölt, Huszár Péter 55 voksot gyűjtött be, míg Konczos László, a Magyar Munkáspárt indulója mindössze 6 szavazatot kapott.

A részvétel elég alacsony volt, alig haladta meg a 17 százalékot.

A VIII. kerület 6. választókerületében azért kellett időközi választást tartani, mert a fideszes Balogh István lemondott a mandátumáról.

Olvadt a Fidesz előnye 2014 óta

2014-ben ebben a körzetben a Fidesz jelöltje, Balogh István 640 szavazatot szerzett, míg az MSZP-DK-Liberálisok közös jelöltje, Szili Balázs 266, az LMP-s Ribényi Ferenc 77, míg az Együtt-PM indulója, Magyar Nóra 62 voksot kapott akkor. Az akkori jobbikos jelölt, Huszárné Kőváry Szilvia Éva 141, a Magyar Munkáspárt indulója, Pál Tibor 25, míg a szociáldemokrata Bogdán Gizella 7 szavazatot kapott.